યુદ્ધ તો છે જ. પણ જેમ યુદ્ધ પહેલાં વિષ્ટિ માટે એ નિષ્ફળ જવાની છે એ છતાં કૃષ્ણ બધા જ પ્રયત્નો કરી ચૂક્યા હતા, તેમ હવે યુદ્ધવેળા પણ યુદ્ધધર્મ પાંડવો ચૂકે નહીં એવું બન્યું છે. યુદ્ધ પહેલાં ધર્મસંગત આચાર માત્ર પાંડવોનો જ છે. કૌરવોના પક્ષેથી ક્યાંય મનમાં વેદનાનું સ્પંદન પણ જાગતું નથી. કુરુઓ માટે યુદ્ધ એ ધર્મ નથી, યુદ્ધ એ સ્વાર્થપ્રેરિત ઝનૂન છે. નહિતર, પાંડવોના પક્ષે આટઆટલો પ્રક્ષોભ જાગ્યો અને છતાં કૌરવોના પેટનું પાણી પણ ન હલે ? વળી ગ્રંથકર્તા વ્યાસ કૌરવોના પણ કુળપિતા છે અને યુદ્ધવર્ણન તો કુરુઓના મંત્રી સંજયના સ્વમુખે થઈ રહ્યું છે એટલે કૌરવોના પક્ષે જો કોઈક ગતિ આ દિશામાં હોત તો એને નોંધ્યા વિના તેઓ રહેત નહિ.